María Clè Leal

**María Clè Leal** (Madril, 1980ko otsailaren 1a) gasteiztar moda diseinatzailea eta artista da. 2026an diseinatzaileak ardi latxaren artilez jantzi zuen ardi ile-moztaileen euskal selekzioa, lehen aldiz Munduko Txapelketa batean parte hartu zuenean Zeelanda Berrian. 

## Bizitza 
Madrilen jaio zen 1980an, eta handik gutxira familia Gasteizera joan zen bizitzera. 16 urterekin marrazketako lehen eskolak hartu zituen eta 20 urterekin Madrilera joan zen moda ikasketak Madrilgo Istituto Europeo Di Design-en (IED) hasteko. Tesiarekin promozioko kalifikaziorik altuena lortu zuen. Tesian beste zuntz batzuetatik abiatuta sortutako ehunei buruzko ikerketa sakona aurkeztu zuen. 2005ean bere lehen bilduma sortu zuen irakasleen laguntzari esker.

### Ibilbidea 
2005ean hasi zen bilduma aurkezten, urtean bi. Bere diseinuak, besteak beste, Madrilgo Jantziaren Museoan zein Gasteizko Artium Museoan egon dira ikusgai. Nazioarteko azoketan ere izan da, Parisen Rendez-Vous izenekoan, adibidez.

Bere jantziek hainbat hiritako erakusleihoak dotoretu dituzte, hala nola: Laurogeita Hamar Gradu (Donostia), Piamonte (Madril), Serie B (Bilbo) edo Glamm (Gasteiz). Geroago, Tissue denda-tailerra zabaldu zuen Gasteizko Correria kalean, neurrira egindako jantziak egiten zentratzeko. Sormenari zabalduta dagoen gunea horretan beste diziplina batzuetako piezak eta obrak berak sortutako jantziekin eta osagarriekin batera aurkezten dira.

Beste artista batzuekin lankidetzan aritu da publizitate-kanpainetarako edo telebista-serieetarako pintura- edo ilustrazio-proiektuetan. Clara Rockmore musikari talentudun eta goiztiarrari buruzko liburu bat ilustratu zuen. *Cosmopolitan* eta *Vogue* argitaletxeek behin baino gehiagotan erabili dituzte bere jantziak. 

EGO, modako talentu gazteen plataformaren lehen ediziorako aukeratu zuten, ERASE (2006-2007) bildumarengatik. 2014an, SIE7E proposamenak kritika bikainak jaso zituen. 2015. urtean, AHULA bildumarekin, Mercedes-Benz Fashion Talent saria lortu zuen, Mercedes-Benz Fashion Week Madrid (MBFW) erakundearen pasarelaren barruan. Aintzatespen horri esker, Mercedes-Benz Fashion Week Amsterdamgo Pasarelan erakutsi zituen bere diseinuak, Naiara Rojo Espino dantzari eta proposamenaren barruko pieza garrantzitsuaren eskutik. Adituek honelaxe definitzen dute beren lana: «Pasioa, fintasuna eta amets egitera gonbidatzen duen mundu sofistikatu bat».

2017. urtean zabaldu zuen Madrid Fashion Week —Cibeles pasabide zaharra—, El laboratorios by Ecoembes lehiaketa irabazi ostean. Clé Leal eta Ecoembes birziklatze-enpresaren arteko elkarketak % 80an material birziklatuekin egindako bilduma bat egin zuen, *Cristalinos* izenekoa, aita haurra zen sasoiko oroitzapenean eta Arabako udako egunetan inspiratua.

2021. urtean Gasteizen ardi latxen artiletik lortutako ehunaz osatutako hamar berokiren bilduma aurkeztu zuen, eta urtebeteko epean eskala handiagoko jantziak ekoitzi ahal izatea espero zuela adierazi zuen, ordura arte hondakina zen artile hori berrerabiltzeko.

## 2026an, ile-moztaileen Euskal selekzioa jantzi 
2026an diseinatzaileak ardi latxaren artilez egindako jantziekin jantzi zuen ile-moztaileen euskal selekzioa, lehen aldiz Munduko Txapelketa batean parte hartu zuenean Zeelanda Berrian. Euskal Herriko ile-moztaileen selekzioa Mastertonera joan zen, 20.000 kilometro baino gehiagoko bidaia egin zuen  Munduko Ardi-moztaileen Txapelketan parte hartzeko. Euskal Ardi Moztaileen Elkartearen (EAME) presidente eta Euskal selekzioko taldeburuak, Joseba Attard Villa diseinatzaile grafiko, surflari eta ardi moztaileak, harako bidaia hasieran, irabazle sentsazioa zuen, eszenaratze kontuan behintzat. Taldeko zortzi kideek ardi latxaren artilez egindako "hemengo" uniforme batzuk jantzi zituzten, ez ohiko zen traje eta gorbatarekin. Clék diseinatzaileak «minimalista eta ekialdetuta» definitu zuen diseinua. Funtzionaltasuna, erosotasuna eta, batez ere, ile-moztaileak eroso sentitzea lehenetsi zuen. Jantzi moldakorra, atenporala, oso itxura errazekoa, patroigintza zen nagusi, eta jantzi tradizionalak bezala egina.» 
* 2015ean, Mercedes-Benz Fashion Talent Saria (Madril).
* 2015ean, urteko arabar nabarmenari Cope saria (Gasteiz).
* 2014an, aitortza *El Correo* egunkariak (Gasteiz).
* 2011n, Emakume enpresarien XI. AMPEA sarietako finalista - Gazte Enpresari kategoria (Gasteiz).
* 2008an eta 2012an, finalista izan zen Bartzelonako MANGO Fashion Arwards taldean.
* 2005ean, Lehen saria Espainiako Diseinatzaile Gazteen Lehiaketan (Madril).
* 2004an, Euskal Herriko Diseinatzaile Gazteen Lehiaketan (Bilbo) lehen saria.

## Erreferentziak 
## Kanpo estekak 
* Maria Clè Leal
* Maria Clè diseinatzailearen desfilearen bideoa MBFW Feb 2015ean
* Ecoembes